
   Innledning
  

  
   
   
   Fellesbarnehagen – de like muligheters barnehage
  

  
   Kan vi snakke om
   
    fellesbarnehagen
   
   , slik vi snakker om
   
    fellesskolen
   
   ? Fellesskolen skal være et likeverdig tilbud, og opplæringsloven skal ivareta rettighetene til alle barn i skolen og sikre en likeverdig opplæring med samme kvalitetsstandarder på tvers av kommune- og fylkesgrenser. Også tilpasset opplæring er noe som skal skje innenfor fellesskapet, da det er et helt grunnleggende element i fellesskolen (NOU 2019:23). Strategien for barnehagekvalitet 2021–2030 «Barnehager mot 2030» (Kunnskapsdepartementet, 2022) har som mål at alle barn, uavhengig av hvor de bor og i hvilken barnehage de går, skal få et godt barnehagetilbud. Vi ser at skole og barnehage har samme mål om å tilby alle barn gode likeverdige tilbud.
  

  
   Hva ligger i begrepet fellesbarnehagen? På bakgrunn av målet om at alle barnehager skal ha like høy kvalitet, kan vi for det første si at fellesbarnehagen viser til
   
    et likeverdig tilbud
   
   . Fellesbarnehagen viser for det andre til at barnehagen er en sentral institusjon i samfunnet, som har som mål å
   
    inkludere barn i samfunnets fellesskap
   
   . Inkludering i fellesskapet omhandler både barnets her og nå og et fremtidsperspektiv. Vi ønsker for det tredje å fremme fellesbarnehagen som
   
    de like muligheters barnehage
   
   .
   
   
   Barnehagen har et samfunnsmandat, og skal bidra til å utjevne sosiale forskjeller mellom barn (Kunnskapsdepartementet, 2017). Også den reviderte kompetansestrategien viser til dette: Barnehagen skal bidra til at alle barn, uavhengig av sosial bakgrunn, bosted og forutsetninger, får et likeverdig barnehagetilbud som ivaretar barns behov for omsorg og lek og fremmer læring og danning (Kunnskapsdepartementet, 2022).
  

  
   At barn skal oppleve en barnehage med høy kvalitet i hele landet, er et viktig poeng. Barnehagen har en rammeplan som er mer overordnet enn skolens, her er det i større grad opp til den enkelte barnehage å bestemme innholdet. Dessuten er det mye større variasjon mellom barnehager enn det er mellom skoler. Vi har få private skoler i Norge, mens over halvparten av barnehagene er private. Det er også stor variasjon mellom de private. Vi har mange nisjebarnehager, og det betyr ofte ulikt pedagogisk innhold. Store forskjeller i pedagogisk innhold kan skape utfordringer for fellesbarnehagen.
  

  
   Fellesbarnehagen skal sørge for at alle barn blir integrert i barnehagens fellesskap. Fellesbarnehagen skapes og opprettholdes gjennom kollektive prosesser på institusjonsnivå og på samfunnsnivå.
  

  
   I Rammeplanen for barnehagens innhold og oppgaver står det:
  

  
   Økt mangfold og individualisering gir behov for demokratiforståelse, respekt for forskjellighet og positive holdninger til å leve sammen i fellesskap. Gjennom å delta i barnehagens fellesskap skal barna få mulighet til å utvikle forståelse for samfunnet og den verden de er en del av (Kunnskapsdepartementet, 2017).
  

  
   Mål om likeverd, solidaritet og demokrati (barnehageloven § 1) krever politisk handling og fordeling av ressurser. Virkemidler for å oppnå realisering av fellesbarnehagen vil kunne iverksettes gjennom styring, ledelse og samarbeid.
  

  
   
   
   Styring og ledelse
  

  
   Et likeverdig barnehagetilbud er et viktig demokratisk prinsipp. Et slik prinsipp må nedfelles i styring og ledelse.
  

  
   Styring kan skje gjennom lovgivning og bevilgninger på statlig nivå, gjennom organisering av tilsyn, kontroll og økonomiske bevilgninger på kommunalt myndighetsnivå, og gjennom pålegg om dokumentasjon på eiernivå. Styringens hensikt er å sikre kvalitet og måloppnåelse, sikre at demokratiske vedtak gjennomføres, koordinere oppgaver og sørge for at rettigheter og plikter ivaretas i fellesbarnehagen.
  

  
   Ledelse er viktig for kvalitet i barnehager, og styrerrollen er derfor helt sentral i utvikling av fellesbarnehagen. Det er flere undersøkelser som peker på sammenhengen mellom ledelse og kvalitet i barnehagen (Gjerustad, Bergene & Lynnebakke, 2021; Eide & Homme, 2019). Barnehageeier kan også være involvert i ledelsen av barnehagen.
  

  
   Styring og ledelse former barnehager på ulike måter. Det som skiller styrings- og ledelsesformene fra hverandre, er hvilke
   
    ideologiske og teoretiske
   
   
    antagelser
   
   de bygger på. Det kan være antagelser om beste måten å oppnå mål og resultater på, antagelser om hvordan en kan bruke ressurser best mulig, og antagelser om hvordan en kan kontrollere disse ressursene. Det kan være antagelser som går ut på hvordan mennesker fungerer og hvordan mennesker kan kontrolleres. Dessuten kan det være antagelser om hva i omgivelsene som påvirker en organisasjon. Styrings- og ledelsesformer i barnehagesektoren vil påvirke muligheter for samarbeid og realisering av fellesbarnehagen.
  

  
   
   
   Samarbeid
  

  
   Når en leser policydokumenter, blir det vist til betydning av samarbeid svært mange ganger. I rammeplanen for barnehagen (22 ganger), i Stortingsmelding nr. 41 «Kvalitet i barnehagen» (240 ganger) og i strategien for barnehagekvalitet 2021–2030 «Barnehager mot 2030» (18 ganger). Vi kan altså fastslå at samarbeid blir sett på som et gode. Vi mener at samarbeid er helt nødvendig for å sikre at alle barn opplever å gå i en barnehage med høy kvalitet. Spørsmålet vi kan stille oss, er hvordan en får til et slikt samarbeid, det sier policydokumentene lite om. På hvilke områder kan det samarbeides, hvem samarbeider og hva kreves for at det skal være et godt samarbeid? Nyere forskning om barnehagen viser til at det samarbeides godt i barnehagene, både pedagogiske ledere og styrere viser til dette (Alvestad et al., 2019; Gjerustad et al., 2021). Alvestad viser dessuten til at godt samarbeid er avgjørende for høy kvalitet i barnehagen. Dette samarbeidet omhandler personalsamarbeid, foreldresamarbeid og samarbeid med eksterne aktører.
  

  
   Vi vil i denne boka si noe om hvordan en gjennom styring, ledelse og samarbeid kan utvikle en barnehage som er god for alle barn. Det kan hende at dette er ambisiøst, men vi mener ikke at dette er en bok som gir svar på alt. Det er heller slik at vi tar opp noen sentrale temaer, viser til teori og forskning som kan gi leserne innblikk i akkurat dette. Kanskje kan boka også bidra til å stille noen spørsmål som fører til viktige diskusjoner – og mer forskning.
  

  
   Tillit er også et gjennomgående begrep i boka. Tillit ses som en forutsetning for samarbeid, det er dessuten helt sentralt i hvordan styring og ledelse utøves og mottas.
  

  
   
   
   Bokas disposisjon
  

  
   Boka er bygd opp med tre ulike deler som er noe forskjellig i form. I den første delen legger vi vekt på teori, i den andre delen mer på forskning, og i den siste delen er kapitlene mer analytiske. Foran hver del av boka gis en kortfattet oversikt over innholdet i kapitlene.
  

  
   Ann Kristin Larsen har skrevet kapittel 3, 4, 5, 8, 9, 11, 12, 13 og Mette Vaagan ­Slåtten har skrevet kapittel 1, 2, 6, 7, 10, 14.
  

 
  
   
    Del 1
   

   
    
    
    Styring, organisering og ledelse av fellesbarnehagen
   

   
    I denne første delen av boka presenteres fem kapitler som har som mål å gi innblikk i teori som omhandler styring, ledelse og organisering av fellesbarnehagen. Kapitlene gir et teoretisk grunnlag og en ramme for lesing av de andre kapitlene i boka.
   

   
    
     1 Barnehagens styringshierarki
    

    
     Tema for det første kapittelet i boka er hvordan barnehagens mange aktører er samordnet, og hvordan de samarbeider om fordeling av oppgaver, samt fordeler myndighet og ansvar for barnehagens samfunnsmandat. Styringshierarkiet er avgjørende for at fellesbarnehagen skal kunne realiseres.
    

    
     2 Styring – en bevisst og systemorientert påvirkning av fellesbarnehagen
    

    
     I kapittel 2 er styring som fenomen temaet. Både hierarkisk styring, markedsstyring og nettverksstyring er del av fellesbarnehagens styrings- og koordineringsmekanismer. Styring blir utdypet og sett i lys av politisk tillit.
    

    
     3 Organisasjonen – en ramme for samarbeid om fellesbarnehagen
    

    
     Kapittelet tar for seg kjennetegn ved organisasjoner, og hvordan organisasjoner kan være en ramme for styring, ledelse og samarbeid. Organisasjonsbygging, organisasjonsutvikling og organisasjonskultur er sentrale sider ved organisasjoner som får betydning for fellesbarnehagens muligheter.
    

    
     4 Ledelse i og for fellesbarnehagen
    

    
     Her diskuteres ledelse, ulike definisjoner og forståelser av ledelse, og det vises til hovedlinjer i ledelsesteorien. Det presenterer også noen sentrale modeller for ledelse.
    

    
     5 Ulike formere for ledelse- vekt på verdier, samarbeid og demokrati
    

    
     I dette kapittelet ses det på noen former for ledelse som her anses som spesielt interessante for barnehagen, og for å fremme samarbeid. Dette er ledelsesformer som legger vekt på samhandling, felles verdier og medbestemmelse.

